Polisiestasie geen 'veilige hawe' | Maroela Media
Polisiestasie geen 'veilige hawe'
"Ek het daar ingestap met die gedagte dat hierdie 'n veilige hawe is. Min het ek geweet ek gaan van een ontbering na die volgende."
Só het Anja Pentz vandeesweek vertel nadat sy op die aand van 22 April – nadat sy uit vermeende kapers se kloue ontsnap het – by die Wierdabrug-polisiestasie in Pretoria van dronkenskap beskuldig en toegesluit is toe sy daar om hulp gaan aanklop het.
Pentz het op dié aand in die omgewing van die Fonteinesirkel 'n Volkswagen-sedan op haar kar se stert opgemerk. Sy was op pad na haar huis in Centurion.
Sy ry dikwels vrou-alleen en is ekstra bedag op haar omgewing, veral snags by verkeersligte. 'n Voertuig het tot langs haar gery en haar skielik van die pad af probeer druk.
"Ek was in die geelstreep, maar ek het skielik rem getrap en gewonder of die persoon dalk dronk is. Hy het ook langs my gebriek en my kop het vir my gesê: Jaag.
"Jy probeer kophou met wat om jou gebeur. Ek het probeer kyk of daar êrens hulp is, of ek dalk deur 'n sloot kan jaag …"
In die dolle vaart op die hoofweg het Pentz die Jeanlaan-afrit voor haar sien opdoem en op die ingewing van die oomblik besluit om na die Wierdabrug-polisie te jaag sou die voertuig haar nog volg wanneer sy die afrit neem.
Steeds het die voertuig haar agternagesit.
Die verkeerslig by die afrit was rooi en Pentz het al stadiger gery in 'n pogings om nie heeltemal tot stilstand te kom nie. In daardie stadium het 'n man agter uit die Volkswagen gespring.
Pentz vertel sy het oë toegeknyp en weer gejaag – dié keer af in Jeanlaan in die rigting van die Ou Johannesburgweg. "Jy voel hoe bene jou bewe, maar jy verstaan self nie wat deur jou kop gaan nie."
By die Ou Johannesburgweg het sy weer deur die kruising gevlieg, regs in die rigting van die polisiestasie. Sy het by die stasie se parkeerterrein ingejaag, is bo-oor 'n randsteen en eers toe sy haar deur oopmaak om na die polisie te vlug, het die voertuig verdwyn.
Of hulle haar wou kaap of 'n ander, duistere motief gehad het, weet Pentz nie presies nie.
Anja Pentz sê sy vrees die polisie na die gebeure.
Pentz is by die polisiestasie in, vol vertroue dat sy daar veilig sal wees. Maar hier het nog 'n ontbering op haar gewag.
"Ek het ingestap en my voete was so swaar dat ek gevoel het of ek nie my bene kan optel nie."
Sy vertel vyf polisiebeamptes het in die dienssentrum gesit, terwyl 'n sesde besig was om iemand anders te help. "Ek het ingekom, gekalmeer en vir myself gesê ek is nou veilig."
Pentz sê sy het die beamptes gegroet. Nie een het egter opgestaan nie en sy het gevra of iemand kan opstaan om te help. Van daar het die situasie met rasse skrede versleg. Pentz vertel sy wou nog haar foon optel, toe een van die beamptes opspring, dit gryp en vra "what the f**k do you think you're doing?"
Pentz sê sy wou nog verduidelik, maar nadat een van die beamptes die idee gekry het dat sy 'n video-opname gemaak het, het hy haar aan die nek gegryp en gevra of sy dink sy is slim. Die beampte het haar meegedeel dat hy haar gaan boei en op 'n vraag waarom, is Pentz meegedeel dit is omdat sy dronk in die openbaar is. Sy ontken dit ten sterkste.
Ten spyte van haar herhaalde pleidooie om vir drankgebruik getoets te word, het dit op dowe ore geval.
"I'll f***ing show you," het een van die beamptes volgens Pentz haar toegesnou voor sy in die gang afgemarsjeer en in 'n aanhoudingsvertrek toegesluit is. Haar beursie, selfoon en motorsleutel is gekonfiskeer en sy is beveel om 'n hangertjie om haar nek te verwyder.
Sowat 'n uur later het twee vrouebeamptes teruggekeer en haar beveel om vir die items te teken. Pentz sê uit desperaatheid het sy in die boek geskryf dat haar vingerafdrukke nie geneem is nie en 'n alkoholtoets ook nie gedoen is nie. "Ek het dit neergeskryf en toe ruk hulle die boek weg."
Kort daarna het sy 'n deur hoor oopgaan en dit uit vrees toegedruk. Een van die beamptes het glo vroeër aan haar gesê omdat sy dink sy is slim, sal hy haar 'n les leer.
"Dit het my laat vrees wat nou gaan gebeur," vertel Pentz, en sy het die deur verbete bly toedruk.
Ure later is sy uit die yskoue aanhoudingsvertrek gebring en beveel om 'n dokument – vermoedelik 'n skulderkenningsboete – te onderteken omdat sy glo dronk in die openbaar was. Pentz sê haar besonderhede was op die dokument ingevul, hoewel die beamptes haar net gevra het wat haar adres en beroep is. Sy sê die res van die inligting moes hulle uit haar beursie bekom het.
Pentz sê hoewel daar nie 'n groot bedrag geld in haar beursie was nie, was haar hangertjie en 'n 20c-muntstuk al wat oorgebly is nadat haar besittings aan haar teruggegee is. Haar selfoon was ook beskadig.
"Ek het besluit om eerder stil te bly; geld gaan nie nou 'n verskil maak aan wat ek reeds deurgemaak het nie."
Pentz het haar besittings gevat en vir een van die beamptes gesê sy het eintlik vir hulp na die polisiestasie gekom. "Ek het vir hom gesê tot nou toe het nie een van hulle gevra wat met my gebeur het nie. Ek het vir hom gesê dít waardeur ek is, is nie hoe mense gedien en beskerm word nie."
Pentz sê sy vrees die polisie nou meer as 'n misdadiger.
"Ek vertrou die polisie glad nie. Ek was altyd op die uitkyk vir boewe, nou kyk ek of 'n polisiebeampte sien.
"Ek is bang vir die polisie."
Pentz sê sy is te bang om terug te keer huis toe en pendel nou tussen haar broer, Jacques, of haar ma se huis.
"Dit is vir my geen snaaksigheid dat mense reg in eie hande neem nie. Ek sal nooit weer in my lewe op my eie by 'n polisiestasie instap nie. Nooit nie. Ek sal eerder my kanse met 'n kaper waag as om by die polisie te gaan hulp soek."
Pentz is die volgende dag saam met haar broer terug na die polisiestasie om klagte teen die beamptes aanhangig te maak. Volgens haar het die stasiebevelvoerder gesê 'n saak van diefstal en saakbeskadiging sou glo geen nut hê nie omdat dit haar woord teen die beamptes s'n was. Op haar vraag of daar kameras in die gebou is sodat die gebeure bevestig kon word, het die bevelvoerder glo gesê die kameras is stukkend.
'n Beampte het haar verklaring afgeneem en sy het later 'n SMS ontvang wat sê die saak word ondersoek.
Pentz het haar ook tot AfriForum se privaatvervolgingseenheid om hulp gewend. Sy moes Donderdag in die hof verskyn, maar ná die eenheid se ingryping in 'n brief aan die Nasionale Vervolgingsgesag, is die saak teen haar van die rol verwyder.
Intussen sukkel sy steeds om te slaap en die aand se gebeure speel deurlopend in haar geestesoog af. "Jy maak jou oë toe en jy sien en hoor alles weer."
Nie enigste klagte teen Wierdabrug
Pentz se aantygings is nie die enigste klagtes teen die Wierdabrug-polisiestasie nie.
In Januarie vanjaar is Naas le Roux in hegtenis geneem – ook deur beamptes van Wierdabrug – nadat hy die aandklokreël oortree het om vir sy knieserige pasgebore baba te gaan formulemelk koop.
Le Roux is op pad huis toe van die apteek voorgekeer en beamptes het glo gesê hulle gaan hom in hegtenis neem en 'n les leer. Sy vrou, Natasha, het met hul baba na die toneel gestap om die melk te kry en sy is later toegelaat om met klein Ariana op haar skoot huis toe te ry.
Naas is ure later vrygelaat en die NVG het later aangedui dat hy nie met vervolging voortgaan nie.
Die polisie het nog nie gereageer op navrae oor of enige interne stappe in dié saak teen die betrokke polisiebeamptes gedoen is nie.
In nog 'n voorval is Sanet Erasmus, 'n werker by die Wierdabrug-polisiestasie, vroeër glo deur 'n vrouekollega aangerand – na bewering ten aanskoue van 'n senior offisier wat glo niks gedoen het om in te gryp nie.
Lizzie Kganyago, wat tereg staan op 'n aanklag van aanranding ná die voorval, se verhoor begin na verwagting volgende week in die Pretoriase landdroshof.
Maroela Media het 'n navraag aan die polisie gerig, ook oor Pentz se bewerings, en wag op terugvoer.
Covid-19-statistieke: Meer as 3 000 gevalle weer aangeteken
Ai dis om van naar te word. Indien iemand nog die polisie vertrou is hy/sy werklik naief-veral as jy wit is. Bly maar so ver moontlik van hulle weg. Ons leer ons kleinkinders ook nou dat jy geen persoon in uniform vertrou of naby jou toelaat nie-hulle moet ons of hul ouers onmiddelik laat weet indien hulle enige iemand in uniform sien aankom. Ongelukkig gaan dit nooit verander nie-hierdie is Afrika. Bid hierdie vrou net sterkte toe
Die polisie wat veronderstel is om jou te beskerm is die skurke. Vetrou geen polisieman, jy kan glad nie op hul staatmaak.
Jammer maar dit gaan nie beter word hier nie.
Die polarisasie tussen ons en hulle is ongelukkig al te polities versleg. Ons word as die white trash gesien…
Dit is wat gebeur as jy mag in n onbevoegde rassis se hande sit.
Rassisme in die ergste graad.Hulle is net daar vir "our people" en die res van die bevolking is op hulle eie.Dinge gaan net erger raak as ek kyk na die nuutste misdaadsyfers.Die polisie is merendeels onbekwaam om hulle werk te doen en sommiges kan kwalik lees of skryf.